Indometacin

Indometacin (po INN) ili indomethacin je lijek iz porodice nesteroidnih antiupalnih lijekova. Obično se koristi za ublažavanje bolova, groznice, upale i nateklina. Djeluje tako što inhibira proizvodnju prostaglandina, tvari koja prouzrokuje, između ostalog, upale. Na tržištu se nalazi pod mnogim imenima: Indocin, Indocid, Indochron E-R i Indocin-SR.

 Karakteristike 
Hemijski gledano, indometacin je metilirani derivat indola i kao takav pripada u klasu arilalkaloičnih kiselina nesteroidnih antiupalnih lijekova, gdje spada i diklofenak.

 Indikacije 
Kliničke indikacije indometacina uključuju:
 Ankilozni spondilitis
 Reumatoidni artritis
 Artritisni giht
 Osteoartritis
 Juvenilni artritis
 Psoriatični artritis
 Reiterov sindrom
 Pagetova bolest kostiju
 Bartterov sindrom
 Glavobolja
 Hondrokalcinoza
 Dismenoreja (menstrualni bolovi)
 Perikarditis
 Bursitis
 Tendinitis
 Renalni kolici
 Groznica i bolovi povezani sa malignim bolestima
 Migrena
 Krioglobulinemija

Indometacin se također klinički upotrebljava za odlaganje preranog porođaja, smanjuje amniotične tekućine i zatvara otvor ductus arteriosus kod fetusa.

Indometacin je lijek sa mnogo veoma ozbiljnih neželjenih efekata i ne bi se trebao koristiti kao analgetik za manje bolove ili groznicu. Lijek je mnogo snažniji od aspirina, ali ne i bolji analgetik. Kod blažih bolova standardna oralna doza indometacina je ekvivalentna kao i 600 mg aspirina.

 Neželjeni efekti 
 Rekurentni (povratni) ulkus na želucu
 Alergija na indometacin, aspirin ili druge NSAID lijekove
 Pacijenti sa nosnim polipima reaguju na druge NSAID lijekove tako što im se javlja angioedem 
 Nepreporučuje se djeci mlađoj od dvije godine
 Teška oštećenja bubrega i jetre
 Indometacin može pogoršati stanje pacijenata sa Parkinsonovom bolesti, epilepsijom i psihičkim poremećajima

 Mehanizam djelovanja 

Indometacin je neselektivni inhibitor ciklooksigenaze (COX) 1 i 2, enzima koji su uključeni u sintezu prostaglandina iz arahidonične kiseline. Prostaglandini su molekule slične hormonima koji se normalno nalaze u organizmu, gdje imaju široku paletu djelovanja i efekata, od kojih su izazivanje bola, groznice i upale.

Prostaglandini također uzrokuju kontrakcije (grčeve) maternice kod trudnica. Indometacin je efektivno sredstvo za odlaganje preranog porođaja, tako što reducira kontrakcije materice putem inhibicije sinteze prostaglandina u materici, a, moguće, i putem blokade kanala kalcijuma.

Indometacin ima dva dodatna načina djelovanja koji imaju klinički značaj:
 Inhibira pokretljivost polimorfonukličnih leukocita, kao i kolhicin.
 Isključuje oksidativnu fosforilaciju u mitohondrijama hrskavice i jetre, slično salicilatima. 
Ovim dodatnim efektima se također dodaju i analgetičke i antiupalne karakteristike. Indometacin lahko prelazi u placentu te može smanjiti proizvodnju urina kod fetusa i može spriječiti polihidramniju. To se dešava tako što on reducira protok krvi u bubrezima i povećava renalno-vaskularni otpor, moguće putem pojačavanja efekata vazopresina na bubrege fetusa.

 Neželjeni efekti 
Pošto indometacin nije selektivni inhibitor, odnosno sprječava proizvodnju obje varijante ciklooksigenaze (COX-1 i COX-2), on potpuno inhibira sintezu prostaglandina u stomaku i probavnom sistemu. Prostaglandini u normalnim uslovima održavaju sluzokožu probavnih organa. Iz tog razloga, indometacin, kao i drugi lijekovi iz iste grupe, može izazvati čireve na želucu. Tako nastali čirevi mogu izazvati unutrašnje krvarenje i perforaciju (bušenje) želučane opne. U tim slučajevima neophodna je hitna hospitalizacija pacijenta. Zabilježeni su i smrtni slučajevi prouzrokovanih komplikacijama.

 Uobičajene doze 
 tablete ili kapsule od 25 i 50 mg
 supozitorije 50 i 100 mg
 sirup (25 mg/5ml)
 koncentrat od 50 mg za intramuskularne injekcije
 sprej ili gel
 1%-tna tekućina za lokalnu primjenu

 Historija 
Indometacin je otkriven 1963 godine te je odobren od strane američke administracije za hranu i lijekove 1965. Njegov način djelovanja, zajedno sa drugim nesteroidnim antiupalnim lijekovima, koji inhibiraju ciklooksigenazu, opisan je 1971 godine.

 Reference 
 Lum G, Aisenbrey G, Dunn M, Berl T, Schrier R, McDonald K: In vivo effect of indomethacin to potentiate the renal medullary cyclic AMP response to vasopressin, J Clin Invest, volume 59, 1. izdanje, 1977, str. 8-13, pmid 187624
 Akbadarpour F, Afrasiabi A, Vaziri N: Severe hyperkalemia caused by indomethacin and potassium supplementation, South Med J, volume 78, 6. izdanje, 1985, str. 756-7, pmid 4002013
 Ragheb M: The clinical significance of lithium-nonsteroidal anti-inflammatory drug interactions, J Clin Psychopharmacol, volume 10, 5. izdanje, 1990, str. 350-4, pmid 2258452
 Phelan K, Mosholder A, Lu S: Lithium interaction with the cyclooxygenase 2 inhibitors rofecoxib and celecoxib and other nonsteroidal anti-inflammatory drugs, J Clin Psychiatry, volume 64, 11. izdanje, 1003, str. 1328-34, pmid 14658947
 Hart F, Boardman P: Indomethacin: A new non-steroid anti-inflammatory agent, Br Med J, volume 5363, 1963, str. 965-70, pmid 14056924
 Ferreira S, Moncada S, Vane J: Indomethacin and aspirin abolish prostaglandin release from the spleen, Nat New Biol, volume 231, 25. izdanje, 1971, str. 237-9, pmid 5284362
 Scherzer P, Wald H, Rubinger D, Popovtzer M: Indomethacin and sodium retention in the rat: role of inhibition of prostaglandin E2 synthesis, Clin Sci (Lond), volume 83, 3. izdanje, 1992, str. 307-11, pmid 1327647

 Vanjski linkovi 
 Effects of Perinatal Indomethacin Treatment on Preterm Infants, doktorska disertacija (PDF)
 Indometacin na MedicineNet.com
 Indometacin na Drugs.com 

Kategorija:Nesteroidni antiupalni lijekovi